Viltu skoða stjörnur með einum helsta vísinda - og stjörnumiðlara Íslands ? Viltu vita af hverju stjörnur hafa ekki allar sama lit ? Viltu vita hvers vegna norðurjósin loga á næsturhimni á Íslandi ? Ef svo er þá skaltu grípa tækifærið þegar Sævar Helgi Bragason heldur sýningu á Vetrarbrautinni föstudagskvöldið 17. janúar . „ Við ætlum svo að skoða fyrirbæri í Vetrarbrautinni og utan hennar og ef við erum heppin þá sjáum við norðurljós , “ segir Sævar Helgi . Norðurljósin eru magnað náttúrufyrirbrigði sem stærstur hluti mannkyns getur þó aldrei séð . Við Íslendingar njótum þeirra forréttinda að hafa þau nánast sem höfuðskraut á skýlausum vetrarnóttum . Vonandi verður það þannig föstudaginn 17. janúar . Menn hafa lengi velt vöngum yfir norðurljósunum en vísindamenn hafa á þeim mjög nákvæma skýringu . Hvað eru norðurljós ? Svokallaður sólvindur er straumur hlaðinna agna frá sólinni . Þegar þessar agnir nálgast jörðina fara margar þeirra að hringsóla í segulsviði jarðarinnar og ferðast jafnframt milli segulskautanna tveggja , segir Vísindavefur Háskóla Íslands . Þegar þær rekast á lofthjúpinn í grennd við segulskautin verða norðurljósin og suðurljósin til . Gangan föstudagskvöldið 17. janúar er sú fyrsta af sjö á þessu ári í samstarfi Ferðafélags barnanna og Háskólans undir yfirskriftinni „ Með fróðleik í faranesti “ . Ferðirnar eru hugsaðar fyrir alla fjölskylduna og aðgangur að þeim er ókeypis . Sævar Helgi í stjörnuhlutverki Markmið stjörnu - og norðurljósagöngunnar er að hvetja fólk til þess að njóta náttúrunnar að vetri til og himingeimsins nú þegar veður geta orðið stillt og skilyrði verða til stjörnuskoðunar . Hinn sívinsæli Sævar Helgi Bragason mun lýsa því sem fyrri augu ber á kvöldhimninum en hann er fyrir löngu orðinn landsþekktur fyrir miðlun sína á undrum himingeimsins . Sævar Helgi er til viðbótar þessu ritstjóri Stjörnufræðivefsins , kennir menntaskólanemum að meta stjörnur og plánetur , kennir grunnskólakrökkum og er spurningahöfundur í þáttaröðinni Gettu betur . Hann hefur auk þess hlotið ýmis verðlaun fyrir vísindamiðlun og stýrði í fyrra þáttaröð fyrir RÚV um lofslagsbreytingar sem vakti gríðarlega athygli . Óhætt að segja að þessi ungi snillingur komi víða við . Norðurljósin eru mögnuð Fáir hafa meiri ást á stjörnum himinhvolfsins hér á landi en Sævar Helgi og það kom berlega í ljós í sams konar göngu Háskólans og Ferðafélagsins í fyrra þar sem fjöldi fólks hlýddi á hann lýsa himinhvolfinu og norðurljósunum . Athafnamaðurinn og þjóðskáldið Einar Benediktsson á að hafa selt norðurljósin erlendum auðkýfingi og notað til þess persónutöfrana eina . Að þessari þjóðsögu hafa Íslendingar lengi kímt en nú er svo komið að norðurljósin eru raunverulega seld en til þess er beitt ýmsum flóknum markaðstækjum . Gríðarlegur fjöldi erlendra ferðamanna kemur hingað sérstaklega til að sjá norðurljósin og nú fáum við sem hér búum í borgarlandinu kjörið færi á að skoða þau með sérfræðingi . Af hverju eru stjörnur mismunandi á litinn ? Á föstudagskvöldið mun Sævar Helgi svara spurningum gesta , t.d. af hverju norðurljósin birtast hér , af hverju þau eru græn og jafnvel fjólublá , og af hverju stjörnur eru mismunandi á litinn . Við getum tekið smá forskot á sæluna og fengið Sævar Helga til að ljósta þessu upp með stjörnurnar : „ Stjörnurnar eru mismunandi á litinn vegna þess að þær eru misheitar . Heitustu stjörnurnar eru bláhvítar en köldustu rauðar , öfugt við það sem ætla mætti því í daglegu lífi notum við rautt fyrir heitt og blátt fyrir kalt . Bláu og bláhvítu stjörnurnar eru allt að 50.000°C heitar , tíu sinnum heitari en sólin okkar , en rauðu stjörnurnar eru ekki nema um 3500°C , “ svarar Sævar að bragði . „ Svo mæli ég með því að fólk komi með handsjónauka því maður sér ansi margt með slíkum sjónaukum , til dæmis Andrómeduvetrarbrautina og Sverðþokuna í Óríon . “ Hist í Mörkinni og ekið inn Kaldársel Við upphaf ferðar verður hist við skrifstofu Ferðafélags Íslands í Mörkinni 6 kl. 20 þaðan sem ekið verður að Kaldárseli . Lagt er af stað frá nýju bílastæði við enda Kaldárselsvegar þaðan sem gengið er á Helgafell . Þeir sem vilja geta hitt hópinn þar um kl. 20:20 . Áætlað er að ferðin taki um 2 til 3 klukkustundir . Það er tilvalið fyrir fjölskylduna að skella sér í hressandi göngu og fræðast um leið um himintunglin . Nauðsynlegt er að klæða sig vel og gott er að taka með nesti og heitt á brúsa . Ef ekki viðrar til himinskoðunar þennan dag verður ferðinni frestað þar til góðar aðstæður skapast og verður það auglýst á facebook og heimasíðu HÍ og FÍ . Hér má sjá spá Veðurstofunnar fyrir möguleika á sjá norðurljósin : Norðurljósaspá